Capaldi og Dave með flestar tilnefningar Mabel er eina breska konan sem er tilnefnd í flokki nýrra listamanna . AFP Skoski indí-söngvarinn Lewis Capaldi og rapparinn Dave eru báðir með fjórar tilnefningar til bresku Brit-tónlistarverðlaunanna í ár . Þeir eru tilnefndir í flokki söngvara , lag ársins , nýliði ársins og plata ársins . Tilnefningar voru tilkynntar í gærkvöldi . Dave er 21 árs rappari frá London sem skaust fram á sjónarsviðið í fyrra með plötunni Psychodrama sem fór beint á topp breska plötulistans . En mest selda plata ársins í Bretlandi er plata Capaldi Divinely Uninspired To A Hellish Extent . Capaldi var einmitt tilnefndur til Grammy-verðlauna fyrir lagið SomeoneYouLoved sem fór á topp bandaríska lagalistans . Rapparinn Stormzy , sem var eitt af aðalnúmerunum á Glastonbury-hátíðinni í fyrra , er með þrjár tilnefningar sem og söngkonan Mabel sem er dóttir sænsku stjörnunnar Neneh Cherry . Verðlaunin verða afhent 18. febrúar en blaðamaður Guardian bendir á að ekkert komi á óvart — karlar í aðalhlutverki þegar kemur að tilnefningum . Aðeins ein bresk kona er tilnefnd af þeim 25 mögulegu þar sem ekki er kynskipt . Þetta sé hluti af stærri vanda innan tónlistargeirans .